Nous Henris, par la grâce de Dieu rois de Navarre, de Champaigne et de Brie, quens palazins, à touz ceus qui verront ces présentes letres salut an Nostre-Seigneur. - Nous fesons à savoir à touz que nous avons veues et oies les letres à nos amez et féaus clers maitre Thomas Brunel et maitre Adam de Grés, seellées de leurs seaus et du seau Johan, seigneur de Trichastel, chevalier, an la forme qui s’ansuit: Nous maitre Thomas Brunel et maitre Adam de Grès, clerc notre seigneur lou roi de Navarre, establi de par li à arrêter et saisir les acquez feiz des abbaies, des eglises ou des bourjois an ses fiez et an ses arrières-fiez, et establi à finer vers touz ceus qui aucunes choses i auront aquis, fesons à savoir à touz ceus qui ces présentes letres verront que come nous, de par l’autorité et lou povoir que notre sires li rois de Navarre nous a doné, eussions feit arrêter et saisir an la mein notre seigneur lou roi toutes les choses et touz les biens que li abbés et li convenz des Eschallyes de l’ordre de Citiaus, de la dyocèse de Sanz, avient aquis ou par achats ou par aumône, ou par autre menière quel qu’il fut es fiez et es arrièresfiez, es censives ou es aluez notre seigneur lou roi de Navarre, et les choses devant dites nous deissiens partenir à la droiture notre seigneur lou roi pour ceu que eles avoient été aquises an ses fiez et an ses arrières-fiez, sans son seu et sanz sa licence, li abbes et li convent devant dit pour tenir les devant dites choses perpétuemant et pardulablemant an mein-morte à toujours com pacefié et finé à nous pour cinc cenz livres de tournois, desquels nous nous tenons à paie ou non notre seigneur lou roi devant dit, et par ceste finance feite à nous de tele summe d’argent, par l’autorité de lou pouvoir que nous avons de par notre seigneur lou roi de Navarre, nous otroions au devant noumé abbé et au couvent de Escharlyes à tenir an mein-morte à touzjourz, touz les biens que il ont aquis pour aumone, ou par achat, par eschange ou par autre menière es fiez et es arrières-fiez, es censives ou es aluez notre seigneur lou roi de Navarre jusque au jour que ces letres furent feites. Et nous prometons an bone foi, comme procureur, et an non de procureurs, que nous procurerons et metrons poine à notre povoir que les choses devant dites soient confermées et saalées dou séal notre seigneur lou roi, aussitost comme Dieus li donra retorner de son pélérinaige. Et à ceu nous otroions nos come procureurs, sauve la garde notre seigneur lou roi es aquez dessus diz tele comme il li doit avoir. Et que ces choses desus dites soient fermes et estables à touz jours, nous avons ces présentes letres saalées de nos seaus; et gie Jehans, sires de Trichastel, garde de Champaigne et de Brie, attendanz et regardanz ceste chose estre profetable à mon seigneur lou roi, de l’autorité et dou povoir que mes sires li rois de Navarre ma doné, vuil et otroi toutes ees choses dessus dites einsint comme elles sont devisiées, et la finance einsi come ele est feite et accordée par les maitres devant nommez. Et an tesmoing de ceu gie ai mis mon séal en ces présentes letres, avec les seaus des devant diz clers monseigneur lou roi de Navarre, Thomas et Adam. Ce fut feit l’an de l’Incarnacion Notre-Seigneur mil et deus cenz et sexante et dis, ou mois de décembre. Et nos Henris, par la grace de Dieu rois de Navarre, de Chanpeaigne et de Brie, cuens palatin, tous les biens et toutes les choses que li abbez et li convenz de Escharlyes, de l’ordre de Citiaus, de la dyocèse de Sanz, ont aquis par aumône ou par achat, par eschange ou par autre menière quel qu’ele soit, an nos fiez et an nos arriêre fiez, an nos censives ou an nos aluez, et toutes les choses desus dites, einsi come eles sont devisiées, et la finance einsi come ele est feite et accordée par les maitres devant nommés, volons, loons, confermons et otroions aux devant dis religieus et à leurs successors à perpétuité, à tenir an mein-morte, sans rapeler. Et pour ceu que ces choses soient fermes et estables à touz jourz, nous avons feit ces letres saaler de notre seau. Ce fu feit an l’an de l’incarnacion Notre-Seigneur mil et deus cenz et sexante-onze, ou mois de février.